شارەزایەكی كەشناسی پێشبینییەكانی بۆ دۆخی كەشوهەوای هەرێم بڵاودەكاتەوە و ڕایدەگەیەنێت، شەپۆلێكی بەفر و باران و تەرزە ناوچەكانمان دەگرێتەوە و ئەگەری لافاو لە ئارادایە و دەشڵێت: " دەبێت ئامادەکاری پێشوەختە بکرێت بۆ کەمکردنەوەی زیانە پێشبینیکراوەکان".
محەمەد كەمال، پێشبینیكاری كەشناسی بۆ (خەڵك) ڕایگەیاند، لە ڕۆژی چوار شەممەوە کوردستان دەکەوێتە ژێر کاریگەری هەردوو نزمە پەستانی دەریای سوور و دەریای ناوەڕاست و لەگەڵ یەکگرتنیان زیاتر کاریگەریەکەیان زیاد دەکات.
وتیشی، "پێشبینی دابارینی بڕێکی زۆر لە بارانی بەخوڕ و بەفر بۆ لوتکەی چیا بڵندەکان و ڕوودانی هەورە بروسكە و تەرزە و لافاو لە چەم و دۆڵ و نزماییەکان دەکەین".
ئاماژەی بەوەشكرد، لوتکەی شەپۆلەکە بە گشتی لە پێنج شەممە و ڕۆژی هەینیدا دەبێت و هاوکات خێرایی با چالاک دەبێت بە درێژایی شەپۆلەکە بەتایبەت لە ناوچە پێدەشتەکاندا، پلەکانی گەرما ڕوو لە نزمبوونەوە دەکەن و کەشێکی زستانی دەگەڕێتەوە.
ڕاشیگەیاند، بەگشتی شەپۆلەکە سەرانسەریە و هەموو ناوچەکان دەگرێتەوە زۆر بە بەهێزی، بەڵام لەگەڵ ئەمەشدا پێشبینی دەکەین، کە ئەم شەپۆلە لە ناوچەکانی دەشتی هەولێر و موسڵ و ناوچەکانی کەرکوک و گەرمیانیش برێکی زۆر باش باران ببارێت و مەترسی کەم ئاوی و کەم بارانی بڕەوێنێتەوە لەو ناوچانەدا بە پشتیوانی خودا.
ئەو پێشبینیكارەی كەشناسی پێشبینی ئەوەش دەكات، "ئەم حاڵەتە ناسەقامگیرە هەتا ڕۆژی ١٧-٢-٢٠٢٤ بەردەوام دەبێت، هەر بۆیە هۆشداری دەدەین لەگەڵ چاودێری کردنی شەپۆلەکەدا و بە بەهێز مانەوەیدا ئەگەری لافاو لە ئارادایە بۆ چەم و دۆڵ و نزماییەکان و دەبێت ئامادەکاری پێشوەختە بکرێت بۆ کەمکردنەوەی زیانە پێشبینیکراوەکان !".